b'\n_START_ARTICLE_\nArbil\n_START_PARAGRAPH_\nArbil (ogs\xc3\xa5 kalt Erbil eller Irbil; kurdisk: \xd9\x87\xd9\x87\xe2\x80\x8c\xd9\x88\xd9\x84\xdb\x8e\xd8\xb1, Hewl\xc3\xaar; arabisk: \xd8\xa7\xd8\xb1\xd8\xa8\xd9\x8a\xd9\x84 (Arbil), tyrkisk: Erbil, assyrisk: Arbela) er Iraks fjerde st\xc3\xb8rste by og ligger rundt 80 km nord\xc3\xb8st for Mosul. Byen er hovedstad i den autonome regionen Kurdistan og provinsen Arbil. Byens befolkning er ansl\xc3\xa5tt til \xc3\xa5 v\xc3\xa6re rundt en million mennesker. Den eldste delen er av byen er Qala, et citadell som er en ca. 4000 \xc3\xa5r gammel festning. Citadellet ble i 2014 oppf\xc3\xb8rt p\xc3\xa5 UNESCOs verdensarvliste. Qala er en viktig kilde til Kurdistans tradisjonelle byarkitektur, som har overlevd og har blitt et symbol for nasjonal identitet. Arbil blir bygget som en sirkel p\xc3\xa5virket av Qalas form og beliggenhet. Byen har flere universiteter, det st\xc3\xb8rste er Salahaddin-universitet.\n_START_SECTION_\nBefolkning\n_START_PARAGRAPH_\nArbil er en flerkulturell by og er sammensatt av flere etniske grupper, den st\xc3\xb8rste er kurdere og de neste er turkmenere, assyrere og arabere. Byen hadde ogs\xc3\xa5 et stort antall av j\xc3\xb8der som har flyttet til Israel etter Israel ble dannet. Byen er hovedstad i det kurdiske autonome omr\xc3\xa5det. Historisk var Qala bebodd av turkmenere, mens kurdere, arabere, j\xc3\xb8der og assyrere hadde sine omr\xc3\xa5der utenfor Qala._NEWLINE_Flesteparten av Arbils innbyggere er sunnimuslimer. Arbil rommer dessuten mange religi\xc3\xb8se minoriteter, og i bydelen Enkawa der de fleste er kristne, har den kurdiske regjeringen finansiert en ny katedral i moderne stil, St. Joseph-katedralen.\n_START_SECTION_\nForhistorie\n_START_PARAGRAPH_\nArbil er en av de eldste byene i verden. Den har en dokumentert bosetting fra f\xc3\xb8r 6000 f.Kr. I Ur-III-tiden het byen Urbilum, i gammelbabylonsk tid var det Urbel, mens assyrerne brukte navnet Arbail._NEWLINE_Det arameiske navnet Arbile betyr \xc2\xabfire guder\xc2\xbb fra den semittiske roten \xc2\xabarba\xc2\xbb (4) og \xc2\xabile\xc2\xbb (gud). I l\xc3\xb8pet av tiden under Assyria ble den kjent som Arbela og var et viktig religi\xc3\xb8st senter for kulten rundt gudinnen Ishtar._NEWLINE_Allerede p\xc3\xa5 A\xc5\xa1\xc5\xa1ur-re\xc5\xa1-i\xc5\xa1i Is tid var byen m\xc3\xa5l for assyriske felttog._NEWLINE_Da Arbil var under medisk herred\xc3\xb8mme, flyttet Kyaxares I hit sagartierstammer fra Zagrosfjellene.\n_START_SECTION_\nPersisk styre\n_START_PARAGRAPH_\nArbil var en del av det persiske rike i mange \xc3\xa5rhundrer. Mederen Phraortes ledet et oppr\xc3\xb8r mot Dareios I, men Dareios slo ned oppr\xc3\xb8ret i 521 f.Kr. og lot denne seieren fastholde for ettertiden i Behistun-innskriften._NEWLINE_Byens navn blir noen ganger knyttet til slaget 1. oktober 331 f.Kr. som ble utkjempet mellom Aleksander den store og Dareios III av Persia ved Gaugamela 100 km unna. Det endte med et katastrofalt tap for de persiske styrkene og Persia ble absorbert i Aleksanders kortvarige imperium._NEWLINE_Etter at Alexanders rike br\xc3\xb8t sammen ble omr\xc3\xa5det innlemmet i Partia. Senere ble Arbil styrt av sassanidene, og forble i mange \xc3\xa5rhundrer en del av det persiske imperiet._NEWLINE_Arbil var et viktig senter for assyrisk kristendom, med mange kirker og katedraler. Kristendommens rolle ble sterkt redusert etter at byen ble erobret av Timur Lenk i 1397._NEWLINE_I middelalderen ble Arbil etter tur styrt av umajjadene, abbasidene, buwayhidene og seldsjukkene. Under atabegene i Arbil (1131\xe2\x80\x931232) var byen hovedstad i en turkmensk stat, senere kom fler arabiske og tyrkiske dynastier.\n_START_SECTION_\nOsmaner og briter\n_START_PARAGRAPH_\nArbil var en del av Det osmanske rikets Mosul Vilayat fram til f\xc3\xb8rste verdenskrig, da regionen ble erobret av britiske styrker. Tyrkia gjorde krav p\xc3\xa5 omr\xc3\xa5det, men det ble i 1926 innlemmet i det britiske protektoratet Irak. Befolkningen motsatte seg \xc3\xa5 bli innlemmet i en arabisk stat, og byen ble et senter for den kurdiske motstanden mot britene og seinere mot de arabiske regimene i Bagdad.\n_START_SECTION_\nKurdisk selvstyre\n_START_PARAGRAPH_\nEtter at forhandlingene med Mustafa Barzani, leder for KDP, og Saddam Hussein som generalsekret\xc3\xa6r for Baath-partiet, br\xc3\xb8t sammen, ble Arbil i 1970 ensidig utropt av Baatpartiet til administrasjonsenter for en kurdisk autonom region, og det ble opprettet et kurdisk parlament med sete i byen. Dette ble i praksis kontrollert av Saddam Hussein inntil det kurdiske oppr\xc3\xb8ret p\xc3\xa5 slutten av gulfkrigen i 1991._NEWLINE_Det ble avholdt frie valg i 2002 etter at Saddam Hussein trakk sine styrker ut av tre kurdiske provinser i kj\xc3\xb8lvannet av den f\xc3\xb8rste gulfkrigen. Parlamentet sluttet \xc3\xa5 fungere i midten av 1990-\xc3\xa5rene da kamper br\xc3\xb8t ut mellom de to kurdiske hovedfraksjonene, Kurdistans demokratiske parti (KDP) og Kurdistans patriotiske union (PUK). Byen ble erobret av KDP i 1996 med assistanse av Saddam Hussein. PUK opprettet deretter en parallell administrasjon i byen Suleimania lenger \xc3\xb8st._NEWLINE_Fra januar 2006 er de to administrasjonene igjen forent, slik at det kurdiske parlamentet i Arbil bare har \xc3\xa9n kurdisk regjering \xc3\xa5 forholde seg til.\n_START_SECTION_\nDagens situasjon\n_START_PARAGRAPH_\nI oktober 2017, stemte kurderne i Irak ja for uavhengighet, men irakiske myndigheter har ikke godtatt som ble utviklet til konflikt mellom Kurdistans myndigheter og Irakiske myndigheter.\n_START_SECTION_\nUtdanning\n_START_PARAGRAPH_\nArbil fikk et eget kurdiskspr\xc3\xa5klig universitet i 1981, da det kurdiske universitetet i Suleimaniyah ble flyttet hit og omd\xc3\xb8pt til Salahaddin University. Det er planlagt et stort nytt universitetsanlegg som de norske arkitektkontorene Narud Stokke Wiig og Sn\xc3\xb8hetta er engasjert i. Byen har flere private engelsksr\xc3\xa5klige universiteter.\n_START_SECTION_\n\xc3\x98konomi\n_START_PARAGRAPH_\n\xc3\x98konomien i byen blomstrer, hovedsakelig basert p\xc3\xa5 inntekter fra den irakiske oljeeksporten. Det har likevel foreg\xc3\xa5tt omfattende gjenoppbygging etter \xc3\xb8deleggelsene fra Saddam-perioden. Det er likevel store \xc3\xb8konomiske forskjeller.\n_START_SECTION_\nSamferdsel\n_START_PARAGRAPH_\nI l\xc3\xb8pet av middelalderen ble Arbil et betydelig handelssenter p\xc3\xa5 ruten mellom Bagdad og Mosul. I dag er byen sentrum for veinettet i den kurdiske regionen. Det foreligger planer om \xc3\xa5 gjen\xc3\xa5pne jernbanen som har v\xc3\xa6rt ute av drift siden 1980-\xc3\xa5rene._NEWLINE_Den moderne internasjonale flyplassen har regul\xc3\xa6re forbindelser med en rekke destinasjoner i Europa og Midt\xc3\xb8sten foruten andre flyplasser i Irak.'